Brooklyn-polisievideo: Man wat klaer glo afjak stel sy kantArgieffoto Die vrou, Jeanevie Swart (19), het op 23 Augustus die video op Facebook gelaai nadat sy glo ná ŉ traumatiese beweerde padwoede-voorval nie die nodige ondersteuning by die Brooklyn-polisiestasie gekry het nie. Die beweerde padwoede-voorval het tot ŉ botsing gelei. Lees meer hier. Swart het destyds aan Maroela Media gesê die man, wat homself intussen as Kalafo Tlailane geïdentifiseer het, het geweier om haar te help om die ongeluk sowel as sake van aanranding, en diefstal van twee bankkaarte te rapporteer. Die bankkaarte is na bewering ná die botsing deur die ander party, twee vroue, uit Swart se motor gevat. Die ander vroue wat in die botsing betrokke was, was reeds in Tlailane se kantoor toe Swart saam met haar ma, Monique, daar opgedaag het. Swart snr. het die twee kaarte op dié man se tafel sien lê en wou ŉ foto daarvan neem as bewyse. Die man het glo geweier en die foon uit haar hande probeer klap. Dit is toe dat Swart ŉ video begin neem het, waarin dit voorkom of die man die foon uit haar hande klap. Kapt. Colette Weilbach, woordvoerder van die Brooklyn-polisie, het Dinsdag aan Maroela Media gesê dat daar kort ná die voorval ŉ klag teen die polisie aanhangig gemaak is en dat die ondersoek voortduur. “Die nodige prosesse is aan die gang gesit en word gevolg,” het Weilbach gesê. Weilbach het ook verduidelik dat die man slegs ŉ administratiewe klerk is, en nie ŉ polisiebeampte soos wat aanvanklik berig is nie. Administratiewe klerke word onder die Staatsdienswet aangestel en help die polisie slegs met administratiewe take, soos onder meer die opstel van botsingsverslae. “Administratiewe klerke is nie by magte om kriminele verslae te neem nie. Dit moet deur ŉ polisiebeampte in die gemeenskapdienssentrum gedoen word. Dit is egter baie belangrik dat klerke ook die kliëntediens lewer wat van polisiebeamptes verwag word,” het Weilbach gesê. Tlailane het sy weergawe van wat tot die voorval gelei het, in die vorm van ŉ verklaring aan Maroela Media gestuur. Volgens Tlailane het ŉ vrou die dag van die botsing sy kantoor binnegekom om dit aan te meld. Die vrou het verduidelik hoe die botsing gebeur het en haar inligting is afgeneem. Die vrou het glo beweer sy is verbaal deur Swart aangeval en dat sy en haar ma ook fisiek deur Swart aangerand is. Volgens Tlailane het Swart ook sy kantoor binnegekom en het die vroue mekaar verbaal aangeval. Tlailane het Swart glo versoek om na die klagtekantoor te gaan om ŉ saak van aanranding aan te meld. Tlailane het glo voortgegaan om die ander vrou se verklaring af te neem en volgens hom het sy ŉ petrol- en ŉ kredietkaart op sy tafel gelos. “Toe die verweerder [Swart] weer in my kantoor inkom, het sy my van diefstal beskuldig en wou sy bewyse hê en het gesê haar prokureur gaan my vervolg. Ek het aan haar gesê aangesien sy my van diefstal aankla, ek nie haar verklaring van die ongeluk gaan neem nie en het haar aangeraai om dit by die gemeenskapdienssentrum af te lê. Sy het toe voortgegaan om foto’s van my te neem en ek het haar gevra om nie foto’s sonder my toestemming te neem nie. Sy het my gevra wat my naam is en ek het gesê ek is Kalafo Tlailane. “Ek het toe voortgegaan en probeer om die foon uit die verweerder se ma se hande te neem. Ek het ook probeer om die foon uit die verweerder se hande te neem. Die verweerder het my geïntimideer en gesê sy gaan haar kêrel kry om my te slaan. Die verweerder het my kantoor verlaat. Ek het daarna nog ŉ kliënt gehelp en toe ná dié emosionele ervaring die stasie verlaat.” Swart snr. het Dinsdag aan Maroela Media gesê sy het nog nie terugvoer van die polisie ná die voorval gehad nie. “Ek was vir ŉ ruk uitstedig, maar onderneem om volgende week na die stasie te gaan en uit te vind hoe dinge vorder,” het sy gesê.